Jul 22,2018
హెచ్‌డీఎఫ్‌సీకి బంపర్‌ లాభాలు!
న్యూఢిల్లీ: మార్కెట్‌ వాటా పరంగా దేశంలో అతిపెద్ద ప్రయివేటు బ్యాంకింగ్‌ సంస్థగా వెలుగొందుతున్న హెచ్‌డీఎఫ్‌సీ బ్యాంక్‌ జూన్‌తో ముగిసిన మొదటి త్రైమాసికానికి అదరగొట్టే అర్థిక ఫలితాలను ప్రకటించింది. ఏప్రిల్‌-జూన్‌ మధ్య కాలానికి బ్యాంక్‌ నికర లాభం 18.2 శాతం మేర ఎగిసి రూ.4,601.44 కోట్లకు చేరువైంది. గతేడాది ఇదే త్రైమాసికంలో బ్యాంకు నికర లాభం రూ.3,893.84 కోట్లుగా నమోదు అయింది. జూన్‌ త్రైమాసికంలో బ్యాంక్‌ బ్యాంకు నికర వడ్డీపై ఆదాయం (ఎన్‌ఐఐ) 15.40 శాతం పెరిగి రూ.10,813.57 కోట్లకు చేరువైంది. అంతకు ముందు ఏడాది తొలి త్రైమాసికంలో సంస్థలో రూ.9,370.74 కోట్ల ఎన్‌ఐఐని నమోదు చేసింది. జూన్‌ త్రైమాసికంలో బ్యాంకు మొత్తం ఆదాయం 18.8 శాతం మేర పెరిగి రూ.22,185 కోట్ల నుంచి రూ.26,367 కోట్లకు చేరుకుంది. గత జూన్‌ ముగింపు నాటికి బ్యాంకు స్థూల నిరర్ధక ఆస్తులు 1.33 శాతానికి పెరిగాయి. ఇంతక్రితం మార్చి త్రైమాసికం నాటికి ఇవి 1.30 శాతంగా నమోదు అయ్యాయి. గత త్రైమాసికంలో బ్యాంక్‌ మొండి బాకీల కోసం రూ.1,629.37 కోట్ల కేటాయింపులు జరిపింది. ఇంతక్రితం జనవరి- మార్చి త్రైమాసికంలో రూ.1,541 కోట్ల ప్రొవిజన్స్‌ ఏర్పాటు చేసింది. 2018 జూన్‌ 30తో ముగిసిన త్రైమాసికంలో నికర నిరర్ధక ఆస్తులు 0.40 శాతానికి తగ్గాయి. గతేడాది ఇదేత్రైమాసికంలో 0.44 శాతంగా నికర ఎన్‌పీఏలు నమోదయ్యాయి. శుక్రవారం బీఎస్‌ఈలో ఈ బ్యాంకు షేర్‌ 0.20 శాతం పెరిగి రూ.2190 వద్ద ముగిసింది. మొదటి త్రైమాసికం ముగింపు నాటికి బ్యాంక్‌ మొత్తం డిపాజిట్లు 20 శాతం మేర పెరిగి రూ.8.05 లక్షలకు చేరుకున్నట్టుగా బ్యాంక్‌ తెలిపింది.
మీ స్నేహితులకు రికమెండ్ చెయ్యండి